4.1 ลักษณะผลิตภัณฑ์

การประกอบธุรกิจของแต่ละสายผลิตภัณฑ์หรือกลุ่มธุรกิจของบริษัทโดยแยกตามตารางโครงสร้างรายได้
แยกแสดงได้ดังนี้

บริษัท ไทยบรรจุภัณฑ์และการพิมพ์ จำกัด (มหาชน)

ลักษณะผลิตภัณฑ์หลัก คือ บรรจุภัณฑ์กล่องกระดาษดำเนินการผลิตตามแบบ
หรือตัวอย่างที่ลูกค้ากำหนดมา จึงเน้นภาพลักษณ์ที่โดดเด่นและสวยงาม
กระดาษเป็นบรรจุภัณฑ์ที่นิยมใช้กันมาก สำหรับบรรจุสินค้าเพื่ออุปโภคบริโภคโดยตรง
เนื่องจากราคาถูก น้ำหนักเบา อีกทั้งสามารถนำมาผลิตใหม่ (Recycle)
ได้สามารถนำเสนอได้หลายรูปทรง เช่น ถุง ซอง กล่อง เป็นต้น บรรจุภัณฑ์กระดาษ
ควรมีคุณสมบัติที่ไม่ฉีกขาดง่ายและสามารถต้านทานแรงทะลุได้ดี
ดังนั้นบริษัทจึงได้ศึกษาวิธีการที่จะทำให้บรรจุภัณฑ์กระดาษมีความทนทาน
โดยใช้วิธีการเคลือบหรือชุบผิวด้วยน้ำยาวานิชหรือน้ำยาวอเตอร์เบส และใช้วิธีการขัดเงาด้วย
น้ำยาเคลือบเงา
เพื่อให้เกิดความเงางามและรักษาสีสันของสิ่งพิมพ์ให้คงอยู่ในสภาพเดิมได้ยาวนานและได้ทำการพัฒนากรรมวิธีดังกล่าวจนสามารถนำมาใช้กับผลิตภัณฑ์ของบริษัทได้เป็นอย่างดี
ผลิตภัณฑ์หลัก และสินค้าที่เกี่ยวข้องของบริษัทแบ่งเป็น 2 ชนิด คือ

(1) กล่องกระดาษประกบฟูก (Paperboard with Corrugated Fiberboard)

มีกรรมวิธีการผลิตโดยการพิมพ์ออฟเซ็ทเป็นลวดลาย
และสีสันลงในกระดาษแข็งการ์ดบอร์ดหรือกระดาษขาวหน้าแป้งแล้วนำไปประกบ (Laminated)
กับกระดาษลูกฟูก (Kraft) ซึ่งบริษัทจะเน้นการผลิตกระดาษลูกฟูกลอน B
ซึ่งเป็นลูกฟูกพิมพ์ลอนใหญ่ใช้บรรจุสินค้าที่มีขนาดใหญ่ และต้องการความแข็งแรงส่วนลูกฟูกลอน E
ซึ่งเป็นลูกฟูกลอนเล็กที่สุดใช้กับสินค้าที่ต้องการกล่องที่มีความสวยงาม และพิถีพิถัน โดยมีทั้งชนิด 2
ชั้น และ 3 ชั้น ต่อจากนั้นนำไปปั๊ม (Diecut) ให้ได้รูปร่างและขนาดเท่ากับกล่องที่ลูกค้าต้องการ
จากนั้นนำไปขึ้นรูปเป็นกล่องกระดาษ สินค้าที่นิยมใช้กล่องชนิดนี้ เช่น กล่องผงซัก ฟอกขนาดใหญ่
กล่องของเด็กเล่น กล่องบรรจุเครื่องครัว กล่องบรรจุเครื่องเสียง เป็นต้น

(2) กล่องกระดาษแข็ง (Paperboard Boxes)

มีกรรมวิธีการผลิตเช่นเดียวกับกล่องกระดาษประกบฟูก
แต่ไม่ต้องผ่านขั้นตอนการประกบกระดาษลูกฟูกเท่านั้น
ส่วนใหญ่ใช้บรรจุสินค้าที่สัมผัสกับสินค้าอุปโภคบริโภคโดยตรง เช่น ผงซักฟอกขนาดกล่องเล็ก
ผลิตภัณฑ์เครื่องใช้ไฟฟ้า อุปกรณ์อิเลคทรอนิคส์ ผลิตภัณฑ์ประเภทอาหาร เช่น
อาหารเช้าชนิดเกล็ดและผง อาหารเสริมสุขภาพ ยารักษาโรคต่าง ๆ
เครื่องใช้ส่วนตัวและเครื่องใช้ในครัวเรือน เป็นต้น

 บริษัท ทีพีพี อินเตอร์เนชั่นแนล จำกัด (TPPI)

TPPI ประกอบธุรกิจด้านการลงทุนในธุรกิจ หรือโครงการต่างๆ ที่มีความเสี่ยงต่ำ
และเข้าบริหารโครงการต่างๆ ที่บริษัทมีความชำนาญ
มีความเชื่อมั่นและสามารถควบคุมการดำเนินงานได้เต็มที่ บริษัทมี ทุนจดทะเบียน 100 ล้านบาท
ออกจำหน่ายและเรียกชำระแล้ว 30 ล้านบาท บริษัท ไทยบรรจุภัณฑ์และการพิมพ์ จำกัด (มหาชน)
ถือหุ้นอยู่ 99%

บริษัท อัพ อินเตอร์เวลธ์ จำกัด (UP)

UP ประกอบธุรกิจการค้าส่งและค้าปลีกสินค้าทางการเกษตร เป็นธุรกิจที่มีการเติบโต
และมีแนวทางการขยายโอกาสธุรกิจในวงกว้าง มีความเชื่อมั่นและมีการดำเนินการที่มีประสิทธิภาพ
บริษัทมีทุน จดทะเบียน 5 ล้านบาท ออกจำหน่ายและเรียกชำระแล้ว 5 ล้านบาท ซึ่ง TPPI
เข้าร่วมลงทุนจดทะเบียนจัดตั้ง UP เมื่อวันที่ 10 สิงหาคม พ.ศ. 2554 โดยถือหุ้นอยู่ 50%
หรือจำนวน 25,000 หุ้น

4.2 การตลาด และภาวะการแข่งขัน

ภาวะเศรษฐกิจในปี 2554 นั้น มีแนวโน้มที่ค่อนข้างสดใส เห็นได้จากยอดขายที่ค่อยๆ เพิ่มขึ้น
แต่ปัญหาในช่วงต้นปี คือราคาวัตถุดิบที่ยังคงมีแนวโน้มสูงขึ้นอย่างต่อเนื่อง
และยิ่งไม่มีสัญญาณว่าจะลดลง ซึ่งส่งผลโดยตรงต่อต้นทุนการผลิต ราคาวัตถุดิบเริ่มชะลอการปรับขึ้น
เมื่อเข้าสู่ไตรมาสที่ 2 ทำให้บริษัทสามารถที่จะควบคุมต้นทุนการผลิตได้ดีขึ้น
และปรับราคาขายกับลูกค้าได้ในไตรมาสที่ 2 ยอดขายในไตรมาสที่ 2 เริ่มเพิ่มมากขึ้น
และสามารถทำยอดขายดีมากกว่าที่ตั้งเป้าหมายไว้

การปรับปรุงเปลี่ยนแปลงการจัดการ เพื่อควบคุมการผลิตให้มีต้นทุนที่ต่ำลง ในขณะที่ยอดขาย
ในไตรมาสที่ 3 เพิ่มมากขึ้น เกินกว่าที่ตั้งเป้าหมายไว้ จึงทำให้ผลประกอบการในไตรมาสที่ 3
สามารถมีกำไรจากการดำเนินการเกิดขึ้น และมีแนวโน้มที่ดี
การผลิตเพื่อการส่งออกของลูกค้ารายหลักยังคงโตขึ้นอย่างต่อเนื่องในกลุ่มอุตสาหกรรมยานยนต์
อิเล็กทรอนิกส์ และอุปกรณ์ทางการแพทย์ แต่สิ่งที่ไม่คาดคิดเกิดขึ้น ในไตรมาสที่ 4
เมื่อมหาอุทกภัยได้เข้ามาท่วมเขตนิคมอุตสาหกรรมหลักๆ ในจังหวัดอยุธยาและกรุงเทพฯ
ทำให้ลูกค้ารายหลักของบริษัทหลายรายจมอยู่ในน้ำ ไม่สามารถที่จะทำการผลิตได้ต่อไป
ความเสียหาย ที่เกิดขึ้นโดยไม่คาดคิดนี้ ทำให้ยอดขายในไตรมาสที่ 4
ไม่สามารถที่จะได้ตามเป้าหมายที่ตั้งไว้

ในปี 2554 บริษัทได้ตั้งเป้าหมายยอดขายสูงกว่ายอดขายที่ทำได้จริงในปี 2554
เป็นจำนวนเงินเพิ่มขึ้น 20% และมีต้นทุนการผลิตที่ลดลง 10%
โดยคาดการณ์ว่ายอดขายที่เพิ่มขึ้นจะมาจากกลุ่มอุตสาหกรรมยานยนต์ อิเล็กทรอนิกส์
อุปกรณ์ทางการแพทย์ และอาหาร ซึ่งกลุ่มอุตสาหกรรมดังกล่าว
ได้ตั้งเป้าหมายที่จะทำการผลิตให้ได้มากขึ้นเพื่อชดเชยจำนวนที่หายไปอันเกิดจากมหาอุทกภัยในไตรมาสที่
4 ของปี 2554

4.3 การจัดหาผลิตภัณฑ์หรือบริการ

(ก) ในการจัดซื้อหรือจัดหาวัตถุดิบที่เข้ากระบวนการผลิต

ในปีที่ผ่านมา ได้เกิดสภาวะวิกฤตน้ำมันที่ปรับตัวสูงขึ้นอย่างต่อเนื่อง ทำให้วัตถุดิบและวัสดุต่างๆ
ปรับตัวตามกันไป ในส่วนจัดซื้อจัดหาจึงต้องจัดเพิ่มกิจกรรมการคัดเลือก
การสร้างความสัมพันธ์ที่ดีกับผู้ขายรายใหญ่ โดยเปลี่ยนระดับจากผู้ขายธรรมดา (Vendor)
มาเป็นหุ้นส่วน (Partner) ตลอดจนการจัดหาวัตถุดิบคุณภาพเทียบเท่าที่มีต้นทุนต่ำกว่า
มาใช้ทดแทนอีกหนึ่งทางเลือก เพื่อส่งผลกระทบต่อต้นทุนน้อยที่สุด
และให้สามารถแข่งขันกับคู่แข่งในตลาดได้

(ข) กระบวนการผลิตที่มีผลกระทบต่อสิ่งแวดล้อม

1. ในส่วนของการจัดทำระบบการจัดการด้านสิ่งแวดล้อม ISO 14001 : 2004 ทางบริษัทได้มี
การตรวจประเมินไปเมื่อวันที่ 24 สิงหาคม พ.ศ. 2554
ผลการตรวจประเมินบริษัทได้รับการรับรองมาตรฐาน ISO14001 : 2004 เป็นที่เรียบร้อยแล้ว

2. บริษัทได้มีการจัดการด้านขยะของเสียที่ต้องมีการควบคุมตามกฎหมายก่อนการนำออกนอกบริษัท
และได้จัดทำบันทึกการควบคุมการจัดการขยะของเสียให้มีประสิทธิภาพสูงสุด

3. จัดทำแผนงานด้านสิ่งแวดล้อม ( ENVIRONMENTAL PLAN ) ประจำปี 2555

4. จัดเจ้าหน้าที่ไปทำการอบรมความปลอดภัยในการใช้สารเคมีเพื่อลดการใช้เคมีอันตราย

วัตถุประสงค์ : เพื่อรักษาและธำรงค์ไว้ในส่วนของการจัดการด้านสิ่งแวดล้อม ISO14001:2004

เป้าหมาย : เพื่อลดและควบคุมสิ่งที่มีผลกระทบต่อสิ่งแวดล้อมให้เป็นไปตามกฎหมาย

  ----- -----------------------------------------------------------------
  No.   Activities

  1.    จัดให้มีการอบรมเรื่องการจัดการขยะและของเสีย

  2.    ติดตามผลการตรวจวัดค่าต่างๆที่มีผลต่อสิ่งแวดล้อมให้เป็นไปตามค่าควบคุม

  3.    จัดให้มีการอบรมด้านความปลอดภัยในการใช้สารเคมี

  4.    ติดตามผลและตรวจสอบการทำงานของระบบบำบัดให้มีประสิทธิภาพสูงสุด

  5.    จัดทำกิจกรรมและการประชาสัมพันธ์ด้านสิ่งแวดล้อม
  ----- -----------------------------------------------------------------